Radwor (SN/MkWj). Gmejny Wulka Dubrawa, Malešecy a Radwor chcedźa ze zhromadnym planom turizm w swojich komunach dale wuwiwać. Tomu je Radworska gmejnska rada na swojim wčerawšim posedźenju přihłosowała. Polěpšić chcedźa system gastronomije, kolesowanskich pućow a informaciskich taflow. Za to budu spěchowanske srědki wužiwać, wšako stat předewzaća z 75 procentami podpěruje. W tym zwisku chcedźa dźěłowu skupinu wutworić a ideje wobydlerjow zběrać, Radworska wjesnjanostka Madeleine Rentsch připowědźi.
Nawodnica gmejnskeho zarjadnistwa zdobom připowědźi, zo chcyła gmejna tuchwilne prowizoriske parkowanišćo při Radworskim kěrchowje wutwarić a tež tam spěchowanje 75 procentow wužiwać. Nastać ma 19 parkowanskich městnow. Gmejna dyrbi 24 500 eurow ze swojeje kasy přinošować, projekt płaći cyłkownje 100 000 eurow.
szl_Latn szl_Latn